V. Veteška, podpredseda NR SR: (2005-05-13):
Ako prvá vystúpi pani poslankyňa Majdová. M. Majdová, poslankyňa: Vážený pán predsedajúci, vážený pán minister, vážené poslankyne, vážení poslanci, na úvod len veľmi krátko ešte zareagujem na pani poslankyňu Brestenskú, pretože som nechcela vystupovať vo faktických poznámkach. Pani poslankyňa, ja vám verím, že vám vždy záležalo a stále vám záleží na vysokom školstve, a som presvedčená o tom, že to hovoríte úprimne, preto vás prosím o to, ak je to naozaj tak, že nevidím žiadny dôvod, aby ste tento zákon nepodporili. A ak máte pocit, že do informácie o prerokovávaní zákona prešli pozmeňujúce návrhy, ktoré nie sú dobré, tak vám nič nebráni v tom, aby ste ich navrhli vypustiť alebo aby ste hlasovali proti nim. Dámy a páni, včera a dnes zazneli v tejto snemovni kuvičie hlasy o tom, že minister Fronc nie je presvedčený o predkladanej reforme. Na strane druhej niektorí ho kritizujete za to, že tento zákon predložil do parlamentu už druhýkrát. Ja sa pýtam: Vážne si niekto z vás myslí, že ten, kto nie je o tomto zákone presvedčený, ho bude predkladať znova a znova? Zaznelo tu veľa výhrad k tomu, aký je tento zákon antisociálny, a zazneli aj výhrady voči tomu, že školné kvalitu našim školám neprinesie. Dámy a páni, tento zákon neprináša len školné, tento zákon prináša aj zmenu odmeňovania vysokoškolských pedagógov na základe ich výkonu a kvality a to je predsa vec, po ktorej už celé roky volá aj odborná verejnosť, aj táto snemovňa. Ja som presvedčená, že pedagóg, ktorý je kvalitný a výkonný, si zaslúži, aby bol odmeňovaný lepšie ako ten, ktorý sa len tak na tej škole vezie a príp. ešte robí problémy študentom. Ja za pozitívum tohto zákona pokladám aj zavedenie registra vysokoškolských pedagógov. Až na jednu alebo dve výnimky som sa nestretla s negatívnymi reakciami na tento bod predkladanej novely. Čo ale považujem za dôležitejšie. Návrh zákona o študentských pôžičkách prináša v porovnaní so súčasným stavom vo vysokom školstve aj mnoho iných pozitív, ktoré pocítia nielen samotní študenti, ale aj ich rodiny. Študent dnes nedostane pôžičku, ak nemá ručiteľa. Tento návrh zákona umožňuje študentovi vziať si pôžičku, aj keď nemá žiadneho ručiteľa. Ak si dnes študent pôžičku aj vezme, musí ju po skončení štúdia splácať bez ohľadu na to, či si nájde prácu alebo nie, a bez ohľadu na to, aký je jeho príjem. Nový návrh zákona počíta aj s tým, že niektorí študenti nemôžu nájsť prácu alebo majú príjem nižší, ako je životné minimum. A u takýchto študentov je možné splácanie tejto pôžičky odpustiť alebo teda počkať, kým ich príjem nepresiahne výšku, ktorá je vyššia ako životné minimum. Dnes napr. vôbec nie je možné, aby pôžičku za absolventa vysokej školy splatil jeho zamestnávateľ alebo štát, ale tento návrh zákona takúto možnosť pozná. Študenti žiadali pána ministra, keď s nimi rokoval, často o to, aby bol zachovaný aj systém pôžičiek na životné náklady spojené s vysokoškolským štúdiom. A táto požiadavka je splnená. Tento návrh zákona ponecháva aj možnosť zobrať si pôžičku na životné náklady študentov. Keď si dnes študent požiada o študentskú pôžičku, nemusí ju dostať. Tento návrh zákona hovorí o tom, že pôžička na školné je právne nárokovateľná. Dnes si slovenský študent, ktorý študuje na zahraničnej alebo súkromnej škole, nemôže vziať pôžičku, ale tento návrh zákona takúto možnosť dáva, pôžičku si bude môcť zobrať aj študent zahraničnej univerzity, aj študent súkromnej vysokej školy. Dnes má nárok na sociálne štipendium iba 11 % študentov. Ak prijmeme tento zákon, nárok na sociálne štipendiá bude mať 30 % študentov. A ja som tu včera uvádzala konkrétne príklady, z ktorých je nad slnko jasnejšie, že medzi týmito študentmi budú aj študenti zo strednej vrstvy obyvateľstva. Dnes sa študentom vlastne ani neoplatí, aby sa dobre učili, lebo ich talent a schopnosti nikto neocení. A ja si myslím, že aj to je dôvod, prečo nám síce sústavne stúpa počet vysokoškolákov, ale klesá ich kvalita. Tento návrh prináša prospechové a motivačné štipendiá. Dámy a páni, ja mám podstatne staršieho brata a veľmi dobre si pamätám, ako v roku 1986 sa do úmoru drel pred štátnicami, pretože chcel získať červený diplom, ktorý bol spojený s finančnou odmenou 2000 korún. Môj brat túto odmenu nakoniec získal ale dnešné motivačné štipendia, ktoré zavádza, prináša tento návrh zákona, sa môžu v závislosti od výšky školného a od počtu poberateľov motivačných štipendií pohybovať v rozmedzí od 1 000 do 8 000 korún. To je ešte, podotýkam, mimo sociálnych štipendií. Študenti pri rozhovoroch s pánom ministrom často požadovali, aby to boli oni, kto bude rozhodovať o tom, ako sa použijú prostriedky vybrané zo školného. Aj táto podmienka je splnená. Študenti pri tomto rozhodovaní budú mať právo veta.  Oni sa rozhodnú, či peniaze zo školného pôjdu na nové počítače alebo na vyššie odmeny pre kvalitných učiteľov. Dnes sa tu hovorilo aj o tom, že dotácie na internát sa presúvajú do oblasti sociálnych štipendií. Môžem sa mýliť, ale podľa môjho názoru je ubytovanie pre vysokoškolských študentov aj istým druhom sociálnej služby pre študentov. A je nespravodlivé, ak dnes vďaka dotáciám na lôžko zaberá miesto študentovi, ktorý je zo sociálne slabej rodiny, študent, ktorého rodičia majú nadštandardný príjem, a študent, ktorý by potreboval sociálnu pomoc v podobe dotovaného lôžka, si musí zháňať drahý a vôbec nie dotovaný privát, pretože na Slovensku máme taký zvyk, že aj tí ľudia, ktorí nie sú odkázaní na sociálnu pomoc a na nejaké príspevky zo štátu, s veľkou radosťou a veľmi vehementne využívajú rôzne dotácie a sociálnu výpomoc, a tí, ktorí túto pomoc naozaj potrebujú, iba sa ticho prizerajú a trpia. Dnes, ale nielen dnes som v tejto snemovni zachytila aj návrhy, aby sme zlegalizovali platené externé štúdium a to ostatné aby sme nechali tak. Toto, tento názor nie je nič nové. Ale čo ma zarazilo, to je to, že som túto myšlienku dnes zachytila z úst koaličnej poslankyne. Dámy a páni, toto pokladám za veľmi nebezpečný experiment, pretože je to krok nesprávnym smerom. Je to krok, kde vytvoríme opäť dve nerovnocenné skupiny študentov alebo kde potvrdíme, že máme v tomto štáte dve nerovnocenné skupiny študentov. A je to popretie všetkých doterajších snáh ministra školstva, ale aj celej vládnej koalície o to, aby sa do nášho vysokého školstva konečne dostal poriadok, kvalita a rovnaké šance pre všetkých študentov. Ja vyzývam všetkých tých poslancov, ktorí hlasovali za programové vyhlásenie vlády, ale aj všetkých koaličných poslancov, aby sa v týchto dňoch zachovali zodpovedne a aby podporili návrh zákona o študentských pôžičkách v druhom a v treťom čítaní. Ďakujem vám za pozornosť.